VSA waarsku sy burgers oor krag, veiligheid in SA(Foto: AFP) Die Amerikaanse ambassade en konsulaat het sy burgers wat na Suid-Afrika reis of in dié land woon, gewaarsku teen beurtkrag, wat volgens die VSA ŉ negatiewe uitwerking op onder meer veiligheid en water- en kosvoorsiening kan hê. In die lig hiervan word Amerikaanse burgers gemaan om “voorbereid te wees” en “gebeurlikheidsplanne” gereed te hê. Dít sluit in die hersiening van veiligheids- en kommunikasieplanne, veral wanneer selfoon- en internetopvangs nie beskikbaar is nie, asook die aankoop van bykomende water-, medisyne- en kosvoorraad vir 72 uur. Die waarskuwing is skynbaar uitgereik na aanleiding van die regering se verklaring van ŉ ramptoestand om die kragkrisis te pak. Die VSA sê ook dat die beplande kragonderbrekings die potensiaal het om misdaad te vererger, waaronder die geleentheid vir slaan-en-gryp-voorvalle tydens verkeersopeenhopings, huise wat tydens kragonderbrekings geteiken word, en veiligheidsisteme wat gedurende hierdie tye buite werking is. “Voortslepende toestande het ook tot ŉ toename in protesaksies en sommige gevalle burgelike onrus oor die hele land gelei,” waarsku die ambassade. Waarkuwing ‘vreemd’ Dr. Naledi Pandor, die minister van internasionale betrekkinge en samewerking, het die VSA se waarskuwing intussen as “vreemd” beskryf. Volgens die regering se nuusagentskap, SA News, blyk dit dat die VSA dubbele standaarde het. “Ek vind dit verbasend en vreemd. Ek kan nie onthou dat daar soortgelyke waarskuwings uitgevaardig is toe Kalifornië soortgelyke kragonderbrekings ondervind het nie,” het Pandor volgens die publikasie gesê. “Daar was ook al ŉ paar van hierdie waarskuwings, waarvan nie een verwerklik is nie.” Pandor het egter nie verder op die waarskuwing kommentaar gelewer nie. Maroela Media het vroeër berig dat die Suid-Afrikaanse regering ŉ nasionale ramptoestand weens die kragkrisis in die land afgekondig het. Spesifieke regulasies wat hiermee verband hou, sluit in dat kwytskelding van beurtkrag vir noodsaaklike infrastruktuur en dienste net toegestaan mag word indien dit tegnies moontlik is, en dat ministers maatreëls mag instel om struikelblokke vir die ontwikkeling en skep van nuwe opwekkingskapasiteit uit die weg te ruim.